Video: Vyf sterf toe vliegtuig neerstort | Maroela Media
Volgens die plaaslike burgerlugvaartowerheid is 'n sesde mens beseer toe die vliegtuig Dinsdag naby die Venezuela-grens neergestort het. Die vliegtuig was van Puerto Carreno na Bogota onderweg, toe dit minute nadat dit by die German Olano-lughawe opgestyg het, neergestort het.
'n Tegnikus aan boord het die ongeluk oorleef, maar is met ernstige beserings na 'n plaaslike hospitaal gehaas. Hy sou na verwagting vandag na 'n hospitaal Bogota oorgeplaas word.
'n Ondersoek is tans aan die gang om die oorsaak van die ongeluk te bepaal.
Verlede maand het meer as 70 mense gesterf toe 'n vliegtuig naby die dorpie La Union in Colombia neergestort het. Die vliegtuig het onder meer lede van 'n Brasiliaanse sokkerklub van Bolivië na Medellin vervoer.
'n Opname van 'n gesprek tussen die vlieënier en die lugverkeerbeheerders, oomblikke voor die vliegtuig neergestort het, het kort na die ongeluk uitgelek. Die vlieënier van die gehuurde vliegtuig het aan lugverkeerbeheerders gesê hy het nie meer brandstof nie en het desperaat gepleit vir toestemming om te land voordat hy in 'n berg vasgevlieg het.